32000D0147
L 050/14
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 08 февруари 2000 година
за прилагане на Директива 89/106/ЕИО на Съвета относно класифицирането на характеристиките по отношение на реагирането спрямо огън на строителните материали
(нотифицирано под номер С(2000) 133)
(текст от значение за ЕИП)
(2000/147/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 89/106/ЕИО на Съвета от 21 декември 1988 г. за сближаване на законовите, подзаконовите и административните разпоредби на държавите-членки в областта на строителните материали (1), изменена с Директива 93/68/ЕИО (2), и по-специално членове 3, 6 и 20 от нея,
като има предвид, че:
(1)
Член 3, параграфи 2 и 3 от Директива 89/106/ЕИО гласи, че с цел да се вземат предвид различните нива на предпазване, които могат да преобладават на национално, регионално или местно ниво, всяко съществено изискване може да доведе до създаването на класове с параметри, отразяващи степента на предпазване в тълкувателните документи. Тези документи са публикувани в съобщение на Комисията относно тълкувателните документи на Директива 89/106/ЕИО (3).
(2)
Точка 4.2.1 от тълкувателния документ № 2 оправдава необходимостта да се фиксират различни нива относно същественото искане в зависимост от типа, употребата и местоположението на строителните обекти, от тяхното проектиране и от наличието на спасителни средства.
(3)
Точка 2.2 от тълкувателния документ № 2 изброява поредица от свързани с това мерки, целта на които е да осигурят спазването на същественото искане „Безопасност в случай на пожар“, като спомагат за определянето на стратегията, която може да се приложи по различни начини в държавите-членки относно безопасността в случай на пожар.
(4)
Точка 4.2.3.3 от тълкувателния документ № 2 определя, че една от мерките, които са в сила в държавите-членки, се състои в ограничаването на появата и разпространяването на огъня и на димните емисии в помещението, в което той първоначално възниква (или в определена зона), като се ограничава приносът на строителните материали за разширяването на огъня.
(5)
Определянето на класовете на същественото искане зависи отчасти от нивото на това ограничаване.
(6)
Нивото на това ограничаване може да бъде изразено единствено чрез различните нива на реагиране спрямо огъня на материалите в условията на тяхната окончателна употреба.
(7)
Точка 4.3.1.1 от тълкувателния документ № 2 уточнява, че ще се изработи хармонизирано решение, за да се направи възможно оценяването на реагирането спрямо огъня на строителните материали. Това решение би могло да съдържа тестови изпитания в реален или умален мащаб, които да бъдат свързани с реалните сценарии на пожар, които е необходимо да бъдат взети предвид.
(8)
Хармонизираното решение се състои в изработването на система от класове, които не са определени в тълкувателния документ.
(9)
Горепосочената система от класове използва известен брой методи на изпитание, които са вече познати на европейските организации по стандартизация.
(10)
Решение 94/611/ЕО но Комисията от 9 септември 1994 г. за прилагане на член 20 от Директива 89/106/ЕИО относно строителните материали (4), в което се описва тази система от класове, не указва граничните стойности, съответстващи на класове B, C и D, понеже методът за изпитание на изолирани обекти при пожар не бе достатъчно разработен по това време.
(11)
Тези данни днес са на разположение, така че Решение 94/611/ЕО би трябвало да бъде заменено с ново решение, което да указва граничните стойности, съответстващи на различните класове, и адаптациите към техническия напредък. Алтернативните изпитателни процедури би трябвало да бъдат подробно описани в европейски стандарт или в решение на Комисията на основата на споразумение между Комисията и държавите-членки, като се извърши консултиране с Европейския комитет по стандартизация/Европейския комитет за електротехническа стандартизация и Европейската организация за технически одобрения (EOTA).
(12)
Мерките, предвидени в настоящото решение, са съобразени със становището на постоянния комитет по строителството,
ПРИЕ НАСТОЯЩОТО РЕШЕНИЕ:
Член 1
1. Когато условията за окончателно приложение на определен строителен материал са такива, че този материал допринася за появата и разпространяването на огън и дим в помещението (или зоната), където те се появяват първоначално, или извън тях, материалът се класира в зависимост от неговите характеристики на реагиране спрямо огън съгласно системата за класифициране, представена в таблици 1 и 2 от приложението.
2. Материалите се разглеждат в зависимост от тяхното окончателно приложение.
Ако класификацията, основаваща се на тестовите изпитания и хармонизираните критерии, изброени в таблици 1 и 2 от приложението, не е адекватна, е възможно използването на един или няколко еталонни сценария (представителни изпитания, които възпроизвеждат предварително определени сценарии), в рамките на процедура, предвиждаща провеждането на алтернативни изпитания.
Член 2
Решение 94/611/ЕО се отменя.
Позоваванията към отмененото решение се разбират като позовавания, направени към настоящото решение.
Член 3
Адресати на настоящото решение са държавите-членки.
Съставено в Брюксел на 8 февруари 2000 година.